केतार(गढ़वा) : त्योहारों में फैशन और आधुनिकता ग्रामीण इलाकों में सर्दियों से चली आ रही माटी कला को कमजोर कर रही है। धार्मिक आस्था के प्रतिबिंब एवं उजाले की राह दिखाने वाले मिट्टी के दीपक की लौ आधुनिकता की बयार में बुझने लगी है। मिट्टी के दीए महंगाई के कारण अब अस्तित्व की लड़ाई लड़ रहें हैं। तेयोहारों पर मिट्टी से बने दीपक जलाने और अन्य वस्तुओं के प्रति आमजन की दूरी से कुंभकारों नई पीढ़ी इस माटी कला से दूरी बना रही है। ज़िला के केतार प्रखंड के गाँव में स्थित कुम्हारों की जिंदगी आज भी धीमी गति से रेंग रही है।केतार गाँव में दीपावली की तेयारियों के तहत बिकने वाले मिटटी के दीपकों को बनाने में कुम्हार जाति के लोग जुटे रहते हैं। मिट्टी को काटकर चाक पर रख उसे चन्द मिनटों में अलग-अलग आकार देना कुम्हार समुदाय की विशेष कला है । लेकिन अब बाजार में चीनी उत्पादों की उपलब्धता व रंग-बिरंगे बिजली के बल्बों की लडियों व रेडीमेड सामानों की वजह से मिटटी के दीपकों की मांग कम होती जा रही है। मिटटी के पुश्तैनी व्यवसाय को छोडकर कुम्हार जाति के लोग अन्य कार्य करने लगे हैं।केतार गाँव के कुम्हारों ने बताया कि एक समय था कि हमारे पास जीवन यापन करने का एक मात्र साधन चाक ही था मगर आज इसकी रफतार धीमी पड़ गई है। इस काम से परिवार का पालन-पोषण करने में असक्षम हो गया है। हम सभी करें भी तो क्या करें। हमारी पीढ़ी अब इसे सीखना भी नहीं चाहती। अगर आगे भी ऐसा रहा तो यह कला भी विलुप्त हो जाएगी। हां आगे आने वाली पीढ़ी इसे तस्वीर या संग्रहालयों में ही देख पाएगी। मिट्टी का दीया बना कर दुनिया को रोशनी का संदेश देने वाले कुम्हार दिनों-दिन मिट्टी के दीयों के गिरते क्रेज को देख कर दुखी नजर आ रहें हैं। जरुरत है सरकारी स्तर पर इस कला को बनाए रखने व संरक्षण के लिये ठोस कदम उठाये जायें। कुम्हार का ठहरा हुआ चाक समाज के हर व्यक्ति से दीपावली पर मिटटी के दीप के व्यापक प्रयोग करने की गुजारिश कर रहा है। एक समय था जब त्यौंहारों पर सभी व्यक्ति मिटटी से बने दीपक की जरुरत पडती थी परन्तु आज किसी को भी इसकी जरुरत नहीं है। कुछ वर्ष पहले मिटटी से बने घडे, दीये, सुराही, कुल्हड, बर्तन आदि बने होते थे।अब यह कला विलुप्त होने के कगार पर है।